Id-Deċiżjoni tal-Kummissjoni
tal-31 ta' Jannar 1994
li tfassal lista provviżorja ta' pajjiżi terzi minn fejn l-Istati Membri jawtorizzaw l-importazzjoni ta' semen, ovuli u embrijoni ta' l-ispeċi tan-nagħaġ, tal-mogħoż u ekwidi, ovuli u embrijoni ta' l-ispeċi porċina
(94/63/KE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill 92/65/KEE tat-13 ta' Lulju 1992 li tippreskrivi l-kondizzjonijiet dwar is-saħħa ta' l-annimali li jirregolaw il-kummerċ u l-importazzjoni fil-Komunità ta' annimali, semen, ovuli u embriji mhux soġġetti għall-kondizzjonijiet dwar is-saħħa ta' l-annimali stipulati fir-regoli speċifiċi tal-Komunità li għalihom jirreferi l-Artikolu A (I) tad-Direttiva 90/425/KEE [1], u b'mod partikulari l-Artikolu 28 ta' din,
Billi l-importazzjoni fil-Komunità ta' semen, ovuli u embriji soġġetti għad-Direttiva 92/65/KEE għandha tkun minn pajjiżi terzi li jistgħu joffru garanziji ekwivalenti għall-kondizzjonijiet stipulati għat-tqegħid fis-suq qabel il-31 ta' Diċembru 1993;
Billi fin-nuqqas ta' dawn il-garanziji għad-data msemmija hawn fuq u bil-għan li jkun eħfef li wieħed jgħaddi għas-sistema l-ġdida ta' kontrolli veterinarji fuq il-fruntieri esterni tal-Komunità, huwa meħtieġ li jitfasslu listi provviżorji mill-Komunità ta' pajjiżi terzi jew ta' partijiet ta' pajjiżi terzi minn fejn l-importazzjoni ta' semen, ovuli u embriji ta' l-ispeċi tan-nagħġa, tal-mogħża u taż-żiemel, ovuli u embriji ta' l-ispeċi tal-ħanżir huma awtorizzati, li jistgħu jiġu bbażati b'mod partikulari, fuq id-Deċiżjoni tal-Kunsill 79/542/KEE [2], kif emendata l-aħħar bid-Deċiżjoni tal-Kummissjoni 93/507/KEE [3];
Billi, meta tingħata kunsiderazzjoni lill-adattament għar-reġim il-ġdid li jsegwi l-adozzjoni ta' dawn il-listi, hemm raġuni tajba biex wieħed jaħseb f'perjodu ta' żmien għall-applikazzjoni tagħhom;
Billi, l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Istati Membri għandhom jawtorizzaw l-importazzjoni ta' semen, ovuli u embriji ta' l-ispeċi tan-nagħġa u tal-mogħża minn pajjiżi terzi li jidhru fil-lista f'Parti I ta' l-Anness.
L-Istati Membri għandhom jawtorizzaw l-importazzjoni ta' semen, ovuli u embriji ta' l-ispeċi taż-żiemel minn pajjiżi terzi li jidhru fil-lista f'Parti II ta' l-anness.
L-Istati Membri għandhom jawtorizzaw l-importazzjoni ta' ovuli u embriji ta' l-ispeċi tal-ħanżir minn pajjiżi terzi li jidhru fil-lista f'Parti III ta' l-Anness.
Artikolu 2
Din id-Deċiżjoni għandha tgħodd mill-1 ta' Lulju 1994.
Artikolu 3
Din id-Deċiżjoni hija indirizzata lill-Istati Membri.
Magħmulha fi Brussel, fil-31 ta' Jannar 1994.